b'\n_START_ARTICLE_\nSinagoga\n_START_PARAGRAPH_\nAng sinagoga (Ebreo: \xd7\x91\xd7\x99\xd7\xaa \xd7\x9b\xd7\xa0\xd7\xa1\xd7\xaa, bet kneset, "bahay ng pagtitipon") ay isang bahay-dasalang Hudyo o isang kapilyang pinagdarausan ng pagsamba at pagpupulong. Hinango ito sa wikang Griyegong nangangahulugang "magtipon" o magsamasama. Nagtitipun-tipon ang mga Hudyo sa loob ng mga gusaling ito upang sambahin ang Diyos at para magbasa ng Banal na Kasulatan, partikular na tuwing araw ng Sabat. Dito rin nila pinag-aaralan ang mga Kasulatan. Ginagamit din ito ng pamayanang Hudyo bilang pook ng pagtuturo o pangangaral sa mga kabataang Hudyo. Bukod dito, isa rin itong sentro o gitna ng buhay panlipunan ng mga Hudyo. Ang namamahala ang sinagoga ang maaaring mang-anyaya ng sino man sa mga tao upang mangaral sa kanila.'